
ANSVARSFORDELING FOR VEDLIGEHOLDELSE
Medlemsansvar

Foreningens vedtægter, § 10 fastslår følgende vedrørende ansvarsfordelingen mellem andelshaverne og foreningen:

”Vedligeholdelse

§ 10.

Al vedligeholdelse inde i boligen påhviler andelshaveren, bortset fra vedligeholdelse af fælles forsyningsledninger, udskiftning af udvendige døre samt vinduer. Andelshavernes vedligeholdelsespligt omfatter også eventuelle nødvendige udskiftninger af bygningsdele og tilbehør til boligen, såsom for eksempel udskiftning af gulve og køkkenborde. Andelshaverens vedligeholdelsespligt omfatter også forringelse, som skyldes slid og ælde.

En andelshaver er endvidere forpligtet til at vedligeholde det til boligen knyttede haveareal.

Generalforsamlingen fastsætter nærmere regler om udførelse af den udvendige vedligeholdelse, herunder vedligeholdelse af fælles have- og gårdarealer. Al vedligeholdelse og nødvendig fornyelse af redskabsskure, carporte m.v., der er umiddelbart knyttet til boligen, påhviler andelshaveren.

Forsømmer en andelshaver groft sin vedligeholdelsespligt, kan bestyrelsen kræve nødvendig vedligeholdelse foretaget indenfor en nærmere fastsat frist. Bestyrelsen har ret til at få eller skaffe sig adgang til boligen for at konstatere, om vedligeholdelsesarbejderne er foretaget.

Foretages vedligeholdelsen ikke indenfor den fastsatte frist, kan vedligeholdelsesarbejderne udføres af foreningen for andelshaverens regning, eller andelshaveren kan ekskluderes efter reglerne i § 24, dog kan brugsretten først bringes til ophør med 3 måneders varsel.”
I det følgende har bestyrelsen med udgangspunkt i vedtægterne nærmere præciseret, hvad der er medlemmerne eget vedligeholdelsesansvar, og hvad der er et kollektivt ansvar, som bestyrelsen tager sig af.
MEDLEMSANSVAR FOR INDVENDIG VEDLIGEHOLDELSE 

Medlemsansvaret omfatter al indvendig vedligeholdelse, undtagen de under foreningsansvar nævnte installationer. Medlemsansvaret omfatter således indvendige installationer, hårde hvidevarer og sanitetsudstyr samt indvendige bygningsdele og tilbehør til boligen, der skal udskiftes som følge af forringelse på grund af slid og ælde, eksempelvis køkkenbord og gulve. 
Det er medlemmernes eget ansvar at sørge for, at der er vand på varmeanlægget, jf. praktiske anvisninger.

MEDLEMSANSVAR FOR UDVENDIG VEDLIGEHOLDELSE 
Medlemsansvaret omfatter alle udvendige arealer såsom terrasse, have med hæk, vedligeholdelse af stakit i en farve, der harmonerer med det øvrige træværk

Rensning af tagrender og nedløbsrør og rengøring af ovenlysvindue.
Bestyrelsen skal ikke kontaktes ved fejl på de installationer, som medlemmerne selv har ansvar for. Medlemmerne foranstalter selv vedligeholdelse eller reparation for egen regning. Har et medlem behov for at drøfte det med en fra bestyrelsen, stiller bestyrelsen sig til rådighed og kan være behjælpelig med f.eks. henvisning til en af foreningens håndværkere. 
FORENINGSANSVAR

FORENINGSANSVAR FOR INDVENDIG VEDLIGEHOLDELSE 

Det kollektive foreningsansvar for indvendig vedligeholdelse omfatter varmeanlægget, dvs. gasledninger, gaskedel, gulvvarmerør i boligen samt varmestyringsanlæg, herunder rumtermostater, exkl. batterier. Tillige varmtvandsbeholder med tilsluttende rør i udhus.
Svigter varmeanlægget henvender man sig til bestyrelsen, der kontakter VVS om nødvendigt. Kan man ikke få fat i en fra bestyrelsen ringes til det nummer, der står ved anlægget i udhus. 
Jf. praktiske anvisninger.
FORENINGSANSVAR FOR UDVENDIG VEDLIGEHOLDELSE 
Generelt slutter foreningens ansvarsområde dér, hvor de fælles forsyningsledninger mv. er tilsluttet den enkelte bolig. Foreningens ansvar for de enkelte tilslutninger omfatter derfor:

· Telefonkabler til og med tilslutningssted i den enkelte bolig.
· TV kabler til og med tilslutningssted i den enkelte bolig.
· Strømforsyningskabler til og med den enkelte boligs målerskab.
· Vandledninger til og med den enkelte boligs vandmåler; jf. dog rør i udhus til og fra varmeanlæg og varmtvandsbeholder.
· Spildevandsafløb til og med den enkelte boligs rensebrønd

Opstår der fejl på installationer som f.eks. vand- og afløbsledninger fra tilslutningssted til monteringssted i bolig, kan foreningen dog efter samråd med håndværker beslutte, at det er et ansvar, som foreningen påtager sig.

Stopper et afløb, kontaktes foreningen, der kontakter VVS eller en kloakmester. Det enkelte medlem må selv betale, hvis medlemmet selv har forårsaget forstoppelsen.  Der foretages et skøn.
Hvad angår den enkelte bolig, har foreningen ansvaret for følgende udvendige dele af boligen:

· Reparation af mure, sokler og udvendige træpartier

· Maling af vinduer, døre og udvendigt træværk, inkl. udhus.
· Reparation eller udskiftning af 

· hoveddør
· vinduer og terrassedør
· dør til udhus
· tag, tagrender og nedløbsrør

· postkasser (standardmodellen)

· udendørs lamper ved hoveddør (standardmodellen)

Bestyrelsen SKAL kontaktes ved fejl på de installationer og bygningsdele, som foreningen kollektivt har ansvar for. Bestyrelsen besigtiger skaden og tilkalder reparatør på foreningens regning. Udgifter til reparationer og vedligeholdelse afholdes over foreningens vedligeholdelseskonto.

Endelig har foreningen et kollektivt ansvar for alle fælles arealer og installationer, dvs.

· Adgangsveje til boligrækker, gård ved hoveddør, parkeringspladser 
· Belysning ved adgangsveje til boliger og lys ved hoveddør

Medlemmerne må selv udskifte og betale for el-pære ved hoveddør; det anbefales at anvende led pærer.
· Græsarealer og beplantninger på fællesarealer.
VEDRØRENDE TVIVLSSITUATIONER

Det kan af og til være svært at afgrænse og beskrive, hvor foreningens ansvar slutter og medlemmets eget ansvar begynder.

I tvivlssituationer rådfører bestyrelsen sig med den anvendte håndværker, og bestyrelsen træffer derefter den endelige afgørelse.
KONTAKTPERSONER

Varierer, afhængig af bestyrelsens aktuelle sammensætning.

I nødstilfælde: Formanden

PRAKTISKE TING

Der henvises i øvrigt til den udarbejdede oversigt over praktisk ting.
Besluttet på bestyrelsesmøde d. 7. april 2010

På vegne af bestyrelsen

